瘦馬行
作者：杜甫
朝代：唐

paragraphs: 東郊瘦馬使我傷，骨骼硉兀如堵牆。
絆之欲動轉敧側，此豈有意仍騰驤。
細看六印帶官字，衆道三軍遺路旁。
皮乾剝落雜泥滓，毛暗蕭條連雪霜。
去歲奔波逐餘寇，驊騮不慣不得將。
士卒多騎內厩馬，惆悵恐是病乘黃。
當時歷塊誤一蹶，委棄非汝能周防。
見人慘澹若哀訴，失主錯莫無晶光。
天寒遠放雁爲伴，日暮不收烏啄瘡。
誰家且養願終惠，更試明年春草長。